Kommissionens forordning (EF) nr. 1164/2002

af 28. juni 2002

om ændring af forordning (EF) nr. 1646/2001 for så vidt angår fastsættelsen af beløbet for tilpasningsstøtten og den supplerende støtte til raffineringsindustrien i sukkersektoren for produktionsårene 2002/03-2005/06

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), senest ændret ved Kommissionens forordning (EF) nr. 680/2002(2), særlig artikel 38, stk. 6, og

ud fra følgende betragtninger:

(1) Artikel 38, stk. 1 og 3, i forordning (EF) nr. 1260/2001 indeholder bestemmelser om, at der i produktionsårene 2001/02-2005/06 som interventionsforanstaltning tildeles tilpasningsstøtte til raffineringsindustrien for præferenceråsukker i Fællesskabet samt supplerende støtte for rørråsukker, der er produceret i de franske oversøiske departementer.

(2) I henhold til artikel 38, stk. 4, kan tilpasningsstøtten og den supplerende støtte justeres under hensyntagen til den økonomiske udvikling i sukkersektoren, navnlig hvad angår fremstillingsmargenen for hvidt roesukker og raffineringsmargenen for rørråsukker. For produktionsåret 2000/01 og de foregående produktionsår er tilpasningsstøtten og den supplerende støtte blevet fastsat i forhold til bl.a. den gældende lagerafgift. For produktionsåret 2001/02 ophævedes ordningen med udligning af lageromkostninger, og den pågældende støtte blev fastsat under forudsætning af, at ligevægten mellem fremstillingsmargenen og raffineringsmargenen ikke var blevet påvirket af nævnte ordnings ophævelse og i afventning af, at der ville blive indledt en undersøgelse af den økonomiske udvikling i de to sektorer for specielt at se, om udviklingen i de to margener skulle berettige til opretholdelse af tilpasningsstøtten og den supplerende støtte.

(3) De foretagne analyser fører til den konklusion, at det fortsat er berettiget at yde støtte til raffineringsindustrien for at opretholde ligevægten i forhold til fremstillingen af hvidt roesukker i den periode, for hvilken priserne i sukkersektoren er fastsat, nemlig produktionsårene 2002/03-2005/06. Det støtteniveau, der er fastsat for produktionsåret 2001/02 forekommer at være tilpasset til situationens udvikling, navnlig efter ophævelsen af ordningen med udligning af lageromkostninger.

(4) Forvaltningskomitéen for Sukker har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Artikel 3 i forordning (EF) nr. 1646/2001 affattes således: "Artikel 3

1. Beløbet for tilpasningsstøtten og den supplerende støtte, som er omhandlet i henholdsvis artikel 38, stk. 1 og 3, i forordning (EF) nr. 1260/2001, fastsættes som følge af den i stk. 4 i samme artikel omhandlede justering for produktionsårene 2002/03-2005/06 til et samlet beløb på 2,92 EUR pr. 100 kg sukker udtrykt i hvidt sukker.

2. Det nævnte beløb justeres i henhold til artikel 38, stk. 4, i forordning (EF) nr. 1260/2001, hvis de økonomiske vilkår, navnlig rentesatsen, der var gældende ved den første fastsættelse, er væsentligt forskellige fra dem, der blev konstateret inden begyndelsen af et af de pågældende produktionsår."

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. juli 2002.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. juni 2002.

På Kommissionens vegne

Franz Fischler

Medlem af Kommissionen

(1) EFT L 178 af 30.6.2001, s. 1.

(2) EFT L 104 af 20.4.2002, s. 26.